CELEX: 32020R0533
Language: lv
Date: 2020-04-15 00:00:00
Title: Eiropas Centrālās bankas Regula (ES) 2020/533 (2020. gada 15. aprīlis) par statistikas informācijas sniegšanas termiņu pagarināšanu (ECB/2020/23)

17.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 119/15
               
            
         EIROPAS CENTRĀLĀS BANKAS REGULA (ES) 2020/533
         (2020. gada 15. aprīlis)
         par statistikas informācijas sniegšanas termiņu pagarināšanu (ECB/2020/23)
         
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 5.1. pantu un 12.1. pantu,
         ņemot vērā Padomes Regulu (EK) Nr. 2533/98 (1998. gada 23. novembris) par statistikas informācijas vākšanu, ko veic Eiropas Centrālā banka (1), un jo īpaši tās 5. panta 1. punktu,
         tā kā:
         
                     (1)
                  
                  
                     Statistikas pārskatu sniegšanas pienākumi, kas noteikti attiecīgajās Eiropas Centrālās bankas (ECB) regulās, atspoguļo Eurosistēmas statistikas datu vajadzības, tomēr koronavīrusa izraisītās slimības Covid-19 pašreizējā pandēmija var radīt ievērojamas grūtības statistikas pārskatu sniedzējiem.
                  
               
                     (2)
                  
                  
                     Attiecīgi var būt nepieciešams uz fiksētu laika posmu pagarināt noteiktas statistiskās informācijas sniegšanas termiņus. Lai attiecīgie lēmumi būtu lietderīgi, tos būtu jāpieņem ātri un efektīvi.
                  
               
                     (3)
                  
                  
                     Lai bez kavēšanās reaģētu uz pašreizējo pandēmijas situāciju, šai regulai būtu jāstājas spēkā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Statistikas pārskatu sniegšanas termiņu pagarināšanas tiesību deleģēšana
            
               1.   Ar šo ECB Padome deleģē ECB Valdei tiesības pagarināt statistikas informācijas sniegšanas termiņus, kas noteikti saskaņā ar šīs regulas pielikumā norādītajām Eiropas Centrālās bankas (ECB) regulām.
            
            
               2.   Pieņemot lēmumu pagarināt statistikas informācijas sniegšanas termiņu, ECB Valde ņem vērā:
               
                           a)
                        
                        
                           pārskatu sniegšanas biežumu atbilstoši katrai šīs regulas pielikumā norādītajai ECB regulai;
                        
                     
                           b)
                        
                        
                           Covid-19 izplatības ietekmi uz pārskatu sniedzēju informācijas sniegšanas un datu kvalitātes nodrošināšanas spējām un uz dalībvalstu, kuru valūta ir euro, nacionālo centrālo banku (tālāk tekstā – “NCB”) un ECB spēju veikt vajadzīgo statistikas informācijas pārbaudi;
                        
                     
                           c)
                        
                        
                           attiecīgās datu vākšanas steidzamību, lai ECB un NCB varētu veikt Eiropas Centrālo banku sistēmas (ECBS) uzdevumus;
                        
                     
                           d)
                        
                        
                           nepieciešamību koncentrēt ECB un NCB resursus tādai datu vākšanai, kas ECB un NCB ir vissteidzamāk vajadzīga, lai ECB un NCB varētu veikt ECBS uzdevumus.
                        
                     
            
               3.   Visos ECB Valdes saskaņā ar 1. punktu pieņemtajos lēmumos ņem vērā ECBS Statistikas komitejas (STK) standarta sastāvā pieņemtos ieteikumus. Sniedzot ieteikumus ECB Valdei, STK ņem vērā datu lietotāju vajadzības.
            
            
               4.   Statistikas informācijas sniegšanas termiņu pagarināšana var attiekties tikai uz informācijas sniegšanu, kuras termiņš ir 2020. gada 31. decembris vai pirms tam.
            
            
               5.   Statistikas informācijas sniegšanas termiņus nevar pagarināt pēc 2021. gada 30. jūnija.
            
            
               6.   ECB Padomei regulāri reizi ceturksnī ziņo par jebkuru lēmumu, ko ECB Valde pieņēmusi saskaņā ar 1. punktu.
            
            
               7.   Par jebkuru lēmumu, ko ECB Valde pieņēmusi saskaņā ar 1. punktu, informē attiecīgos pārskatu sniedzējus.
            
            
               8.   Ar šo ECB Padome arī deleģē ECB Valdei tiesības pagarināt 1. punktā minētās statistikas informācijas nosūtīšanas no NCB uz ECB termiņus. Jebkurš lēmums, ko ECB Valde pieņem saskaņā ar šo punktu, atbilst attiecīgam lēmumam, ko tā pieņēmusi saskaņā ar 1. punktu.
            
         
         
            2. pants
            Nobeiguma noteikums
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
         
         
            Frankfurtē pie Mainas, 2020. gada 15. aprīlī
            
               
                  ECB Padomes vārdā –
               
               
                  ECB prezidente
               
               Christine LAGARDE
            
         
         
            (1)  OV L 318, 27.11.1998., 8. lpp.
         
      
      
         
            PIELIKUMS
            ECB regulu saraksts
            
               1.   
               
                  Eiropas Centrālās bankas Regula (ES) Nr. 1409/2013 (2013. gada 28. novembris) par maksājumu statistiku (ECB/2013/43) (OV L 352, 24.12.2013., 18. lpp.).
               
            
            
               2.   
               
                  Eiropas Centrālās bankas Regula (ES) 2018/231 (2018. gada 26. janvāris) par statistikas pārskatu sniegšanas prasībām pensiju fondiem (ECB/2018/2) (OV L 45, 17.2.2018., 3. lpp.).
               
            
            
               3.   
               
                  Eiropas Centrālās bankas Regula (ES) Nr. 1374/2014 (2014. gada 28. novembris) par statistikas pārskatu sniegšanas prasībām apdrošināšanas sabiedrībām (ECB/2014/50) (OV L 366, 20.12.2014., 36. lpp.).